Vedblomsterfluer

Xylota abiens
 Xylota caeruleiventris
 Xylota florum
 Xylota ignava
 Xylota jakutorum
 Xylota meigeniana
 Xylota segnis
 Xylota suecica
 Xylota sylvarum
 Xylota tarda
 Xylota triangularis
 Xylota xanthocnema

Vedblomsterfluer (slekten Xylota) er en gruppe av fluer som tilhører familien blomsterfluer (Syrphidae). Slekten omfatter over 100 kjente arter, 11 av dem er funnet i Norge. De er knyttet til skog, larvene lever i råtnende ved.

Utseende 
Middelsstore til ganske store (de nordiske artene 8–17 mm), slanke, svarte blomsterfluer, bakkroppen som oftest med gule eller røde partier. Kroppen virker nesten naken bortsett fra sidene av thorax som er tydelig hårete. Fasettøynene er nakne og møtes i pannen hos hannene. Antennene er festet på et kort fremspring i pannen og er nokså korte, det tredje leddet rundet. Ansiktet er nesten flatt uten markert midt-knøl, tett bestøvet. Thorax er rektangulær, tydelig lengre enn bred, matt svart, skuldrene med lys bestøvning. Bakkroppen er avlang, med matt svart grunnfarge, gjerne med gule eller sølvfargede flekker, eller de midterste leddene kan være helt røde eller oransje. For- og mellombeina er svarte og gule, baklårene helt svarte, bakleggene oftest mer eller mindre gule. Hannenes baklårringer (trochantere) har en bakoverretted spore. Baklårene  er noe fortykkede, leggene noe krummede. Vingene er glassklare, vingemerket lysbrunt.

Levevis 
Disse fluene finnes i fuktige løvskoger. Larvene lever i råtten ved. De voksne fluene finner man gjerne mellom blader på løvtrær, de flyr ikke så mye, men løper omkring. De besøker ikke blomster like hyppig som mange andre blomsterfluer, men kan slikke i seg pollen som er falt på bladene. De ser også ut til å bruke mye tid på å sole seg. Den klart vanligste arten i Norge er vanlig vedblomsterflue (Xylota segnis), de fleste av de andre artene er nokså sjeldne.

Utbredelse 
Slekten finnes i alle verdensdeler bortsett fra Antarktis (der det ikke finnes høyere insekter).

Systematisk inndeling / europeiske arter 

 Fluer (Brachycera)  
 Muscomorpha 
 høyerestående fluer [Cyclorrhapha)
 Aschiza
 familie blomsterfluer (Syrphidae)
 underfamilie Eristalinae
 gruppe Xylotini 
 slekten vedblomsterfluer, Xylota Meigen, 1822
 Xylota abiens Meigen, 1822 – finnes i Skåne, ikke funnet i Norge
 mørk vedblomsterflue, Xylota caeruleiventris Zetterstedt, 1838 – kroppen helmørk, bare ett sikkert norsk funn, fra Oslo for over 100 år siden
 lang vedblomsterflue, Xylota florum (Fabricius, 1805) – Østlandet og Sørlandet
 rød vedblomsterflue, Xylota ignava (Panzer, 1798) – bakkroppen skarpt rød. Funnet i Østfold, Akershus og Hedmark.
 barvedblomsterflue,  Xylota jakutorum Bagatshanova, 1980 – mørk art, utbredt nord til Nordland, forholdsvis vanlig
 ospevedblomsterflue, Xylota meigeniana Stackelberg, 1964 – Østlandet, isolerte funn fra Sogn og Fjordane og Nordland
 vanlig vedblomsterflue, Xylota segnis (Linnaeus, 1758) – bakkroppen rødoransje. Vanlig i hele Norge bortsett fra Finnmark
 svart vedblomsterflue, Xylota suecica (Ringdahl, 1943) – mørk art, bare funnet i Pasvik i Norge
 stor gullhale, Xylota sylvarum (Linnaeus, 1758) – Østlandet og Sørlandet, også i Hardanger, stor art, bakkroppsspissen med gylne hår
 lundvedblomsterflue, Xylota tarda Meigen, 1822 – nord til Nordland, mangler i fjellet
 granvedblomsterflue, Xylota triangularis Zetterstedt, 1838 – bare funnet i Pasvik i Norge
 liten gullhale, Xylota xanthocnema Collin, 1939 – finnes ved Kristiansand

Kilder og litteratur 
 Bartsch, Hans; Binkiewicz, Elizabeth; Nasibov, Erik; Nordin, Anna; Rådén, Anders & Östman Torbjörn. 2009. Tvåvingar: Blomflugor. Diptera: Syrphidae: Eristalinae, Microdontinae.  Nationalnyckeln till Sveriges flora och fauna. ArtDatabanken, SLU, Uppsala. CF. 478 sider. ISBN 978-91-88506-70-2
 Falck, M. 2011. Criorhina berberina (Fabricius, 1805) new to Norway, with a note on the distribution of Xylota ignava (Panzer, 1789) (Diptera, Syrphidae). Norwegian Journal of Entomology 58: 122-123.
 Nielsen, Tore R. 1999. Check-list and distribution maps of Norwegian hoverflies with description of Platycheirus laskai nov. sp. (Diptera, Syrphidae). NINA Fagrapport 035. Norsk institutt for naturforskning.
 Nielsen, Tore R. Syrphidae checklist - Norway. www.syrphidae.com/checklist.php - Sjekkliste over norske arter.
 Fauna Europaea Web Service (2004) Fauna Europaea version 1.1, www.faunaeur.org
 Thompson, F.C. og Rotheray, G. 1998. Family Syrphidae. I: Papp, L. og Darvas, B. (red): Contributions to a Manual of Palaearctic Diptera. 3: 81-139. Science Herald, Budapest.
 Torp, E. 1994. Danmarks svirrefluer (Diptera: Syrphidae). Apollo Books, Stenstrup.

Eksterne lenker 
  
 www.syrphidae.com/ – the Syrphidae website
 Norsk entomologisk forening – for deg som vil lære mer om insekter.

Blomsterfluer